《再和实之喜雨呈正之》
宋代·黄榦

苦海渺无涯，火宅常自焚。
青衫不疗饥，白首非工文。
勉策疲驽不，舍已为人耘。
造物真小儿，苦乐胡不均。
突如四月时，梅雨成炎蒸。
安得玉烛调，一晦复一明。
中夜忽自悟，感慨若有神。
有名汝不趋，有利汝不奔。
独与迂阔友，卜邻向东屯。
燕坐想羲皇，浩歌发商声。
床头有浊醪，啸咏聊自倾。
又如苦旱中，一雨涧壑盈。
草木回春不，万象皆更新。
君今东屯成，拙寝复几兴。
我亦侧西流，草阁时共凭。
长想千载上，依依耦耕人。